Toerismefonds-regsaksie: Dis oorlogsverklaring, sê ANC | Maroela Media
Pule Mabe (Foto: Pule Mabe/Facebook)
Die ANC het Solidariteit en AfriForum se regsaksie teen die Toerisme-ekwiteitsfonds (TEF) as 'n oorlogsverklaring teen "transformasie" en 'n "inklusiewe ekonomie" bestempel.
Solidariteit en AfriForum het die hooggeregshof in Pretoria genader in 'n poging om die departement van toerisme en sy minister, Mmamoloko Kubayi-Ngubane, te dwing om die TEF vir alle toerismeondernemings oop te stel.
Om transformasie en ander rasse-ideologieë te midde van 'n pandemie, wat 'n bedryf verwoes het, te dryf, is onverskillig teenoor die nood van die einste toerismesektor wat die minister getaak is om te ondersteun, voer Solidariteit en AfriForum aan.
Pule Mabe, ANC-woordvoerder, het die vakbond en burgerregte-organisasie as "regse formasies" afgemaak en hul pogings om Kubayi-Ngubane se transformasiepogings om te keer ten sterkste veroordeel.
Volgens Mabe het die TEF ten doel om die toerismesektor, wat swaar deur die Covid-19-pandemie getref is, te laat herleef en groei en werkskepping te stimuleer.
"Dit is betreurenswaardig dat AfriForum die neiging het om die rassekaart in te span om progressiewe ingrypings te demoniseer wat bedoel is om die histories gemarginaliseerdes te ondersteun en te bemagtig om aktiewe deelnemers aan die ekonomie te word."
Die ANC bly volgens Mabe onwrikbaar in sy verbintenis tot die radikale transformasie van alle sektore van die Suid-Afrikaanse ekonomie.
"Die TEF is 'n baanbrekersinstrument vir bemagtiging wat verdedig moet word deur almal wat belangstel in 'n inklusiewe ekonomie wat almal bevoordeel."
Dr. Dirk Hermann, bestuurshoof van Solidariteit, het in reaksie op die ANC se verklaring gesê uitspraak in die saak is voorbehou en dat dit lyk of die ANC baie bekommerd is dat sy rassefonds dalk volgens die ondergeskikte howe onwettig is.
"Rassetransformasie is mos die hoogste reg. Dit troef alle ander wette. Alle ander regte kan tydens die pandemie ingeperk word, maar nie ras nie – o nee, dit is onbeperk," het Hermann gesê.
"Suid-Afrika is mos 'n rassestaat waarbinne die Grondwet 'n plekkie (weliswaar ondergeskik) het. As jy hierdie hoogste rasreg uitdaag, is dit bykans gelyk aan verraad.
"Die virus het nie op grond van ras gediskrimineer nie. Almal is swaar getref, maar die fonds diskrimineer op grond van ras."
Volgens Hermann sal Solidariteit en AfriForum voortgaan om die ANC se "rasmalheid" te beveg. "Ons sal dit op plaaslike forums, in die howe, by ambassades, ander regerings, die Europese Unie en in die Verenigde Nasies doen."
AfriForum ANC Solidariteit Toerismefonds
Wel Done!!! AfriForum.
Dis lankal oorlog en teen ONS BLANKES, Mr Mabe.
Dankie Solidariteit en Afriforum!!!
Hoe lekker kry ek. Kry vir julle ANC!
Hê hê hê. dit is al wat julle ken. Niks is verniet nie. As jy iets wil hê moet jy dit verdien .
Daar is al lank 'n oorlogsverklaring van die ANC/EFF teen ons. Watter toerisme potensiaal is daar in Suid Afrika? Alles word afgebrand en vernietig en meeste paaie is vol slaggate , jy kan nêrens veilig kom nie of word na jou rit aangeval.